L'Estatut d'autonomia de Catalunya, aprovat mitjançant Llei orgànica 6/2006, de 19 de juliol, disposa en l'article 45.4 que la Generalitat ha de promoure la creació d'un espai català de relacions laborals en el qual hi ha d'haver representades les organitzacions sindicals i empresarials i l'Administració de la Generalitat i que, en aquest marc, ha de fomentar una pràctica de diàleg social, de concertació, de negociació col·lectiva i de participació en el desenvolupament i en la millora de l'entramat productiu.
La Llei 1/2007, del 5 de juny, del Consell de Relacions Laborals, crea el Consell, com a expressió de la voluntat dels agents socials i econòmics i el Govern de fomentar i afavorir la participació institucional, la concertació i el diàleg social, tal com recull l'Acord estratègic per a la internacionalització, la qualitat de l'ocupació i la competitivitat de l'economia catalana, signat el 16 de febrer de 2005.
El present Decret desenvolupa els aspectes procedimentals bàsics de funcionament intern del Consell de Relacions Laborals i articula la Comissió de Convenis Col·lectius com a òrgan especialitzat creat per la Llei 1/2007, de 5 de juny, i fruit també de la voluntat tripartida dels agents socials i del Govern recollida per l'Acord estratègic, amb l'objectiu general d'impulsar, orientar i millorar l'estructura i els continguts de la negociació col·lectiva a Catalunya.
D'acord amb el que preveuen els articles 61 a 65 de la Llei 13/1989, de 14 de desembre, d'organització, procediment i règim jurídic de l'Administració de la Generalitat, a proposta de la consellera de Treball, amb el dictamen del Consell de Treball, Econòmic i Social de Catalunya, d'acord amb el dictamen emès per la Comissió Jurídica Assessora, i d'acord amb el Govern,
Naturalesa, règim jurídic i composició del Consell
El Consell de Relacions Laborals, regulat per la Llei 1/2007, del 5 de juny, és un òrgan de participació institucional, de diàleg i de concertació social en matèria de relacions laborals entre les organitzacions sindicals i empresarials més representatives de Catalunya i l'Administració de la Generalitat.
L'organització i funcionament intern del Consell es regeix per la Llei 1/2007, del 5 de juny, per aquest Decret i per les normes reglamentàries que el Govern dicti per desplegar i aplicar aquesta Llei i per les normes de funcionament intern que dicti el propi Consell.
El Consell té la seu a la Conselleria competent en matèria laboral i es poden realitzar sessions plenàries, previ acord exprés del Ple, en les seus de les comissions territorials del Consell previstes a l'article 11 de la Llei 1/2007.
4.1 El Consell de Relacions Laborals és integrat per un president o presidenta i per vint-i-quatre membres distribuïts de la manera següent:
a) Vuit membres en representació de l'Administració de la Generalitat, nomenats pel conseller o consellera competent en matèria laboral, entre els quals hi és inclòs el vicepresident o vicepresidenta.
b) Vuit membres en representació de les organitzacions sindicals que han obtingut la condició legal de més representatives, en proporció a llur representativitat, nomenats pel conseller o consellera competent en matèria laboral, a proposta de les organitzacions sindicals més representatives.
c) Vuit membres en representació de les organitzacions empresarials que han obtingut la condició legal de més representatives, en proporció a llur representativitat, nomenats pel conseller o consellera competent en matèria laboral, a proposta de les organitzacions empresarials més representatives.
4.2 Es nomenaran el mateix nombre de persones suplents que de titulars, per tal que es puguin cobrir les absències dels membres titulars a les sessions del Ple, comissions i grups de treball.
Els suplents tenen els mateixos drets i deures que els membres titulars del Consell durant l'exercici de les suplències.
4.3 L'Administració de la Generalitat i les organitzacions que tinguin més d'una persona representant al Consell han de respectar el criteri de paritat entre dones i homes en la proposta que facin per al nomenament de llurs representants, d'acord amb el que estableix la Llei.
4.4 El grup de membres del Consell de Relacions Laborals nomenats en representació de l'Administració de la Generalitat, siguin titulars o suplents, s'integrarà per representants dels diferents departaments o institucions competents en les matèries pròpies de les diferents comissions previstes a l'article 7, i necessàriament, hi formaran part:
a) Una persona en representació del Departament competent en matèria d'ocupació.
b) Una persona en representació de la Inspecció de Treball i Seguretat Social.
c) Una persona en representació del Departament competent en matèria d'igualtat en el treball.
d) Una persona en representació del Departament competent en matèria de salut.
5.1 Els membres del Consell, titulars o suplents, que prevegin que no podran assistir a una sessió del Ple o a una reunió d'una comissió o grup de treball hauran de comunicar-ho prèviament al secretari o secretària general del Consell.
5.2 Especialment es consideraran absències amb causa justificada les derivades del gaudi dels permisos de maternitat i/o paternitat.
El Ple, les comissions i els grups de treball
6.1 El Ple és integrat per tots els membres del Consell a qui fa referència l'article 4, sota la direcció de la persona que ocupi la Presidència del Ple, el qual és assistit pel secretari o secretària general.
6.2 Per a la vàlida constitució del Ple, cal la presència, com a mínim, de dues terceres parts dels membres del Consell, havent d'estar presents, com a mínim, una persona en representació de cadascuna de les organitzacions empresarials i sindicals representades al Consell, i de les persones que ocupin la Vicepresidència i la Secretaria General.
6.3 Els acords del Ple són adoptats amb el vot favorable de la majoria absoluta dels membres del Consell que hi assisteixin.
6.4 De cada sessió del Ple n'aixecarà acta el secretari o secretària general.
6.5 El Ple es reuneix en sessió ordinària, com a mínim, una vegada cada tres mesos, prèvia la corresponent convocatòria, sens perjudici que es puguin celebrar sessions extraordinàries en els termes que el mateix Consell en Ple determini.
El Ple també es reunirà quan sigui convocat pel president o presidenta, o pel vicepresident o vicepresidenta, a iniciativa pròpia o a proposta de la majoria absoluta d'algun dels grups representats al Consell.
6.6 El Ple té les funcions que a continuació s'indiquen:
a) Aprovar el pla anual de treball del Consell.
b) Aprovar les normes de funcionament intern del Consell, d'acord amb el que estableix la Llei 1/2007 i les disposicions normatives que la despleguen.
c) Aprovar l'avantproposta de pressupost anual del Consell.
d) Conèixer les línies estratègiques d'actuació en relacions laborals que el departament competent en aquesta matèria li ha de presentar anualment i formular propostes d'actuació en aquest àmbit.
e) Conèixer la programació anual d'objectius per a l'acció inspectora en tots els àmbits funcionals que siguin competència de la Generalitat i dins de les matèries que es tracten al Consell així com dels resultats d'aquests amb una periodicitat trimestral, i informar-ne, amb una referència especial als plans de la Inspecció de Treball i Seguretat Social.
f) Constituir grups de treball temporals amb funcions específiques, d'acord amb el que estableix l'article 8 de la Llei 1/2007, del 5 de juny.
g) Exercir l'alta direcció de la gestió i control de les funcions que el Consell té encomanades.
h) Qualsevol altra funció que de forma expressa li autoritzin les disposicions normatives que despleguen la Llei 1/2007.
7.1 Es creen les comissions següents:
a) Comissió de seguretat i salut laboral.
b) Comissió de seguiment de la contractació laboral.
c) Comissió d'igualtat i del temps de treball.
d) Comissió de la Inspecció de Treball i Seguretat Social.
7.2 Cadascuna de les comissions està integrada per dotze membres.
7.3 Per part de la representació de la Generalitat, han de formar part de la Comissió de Seguretat i Salut Laboral i de la Comissió de la Inspecció de Treball i Seguretat Social, a més de la resta de membres, el membre del Consell que representa el departament competent en matèria de salut i el membre del Consell que representa la Inspecció de Treball i Seguretat Social en l'àmbit territorial del Consell, respectivament.
7.4 Les funcions de les comissions, respecte de cadascuna de les matèries que els són pròpies, i sens perjudici de la seva concreció pel Ple del Consell, són les següents:
a) Impulsar la participació institucional.
b) Aprofundir en el diàleg sobre matèries laborals.
c) Impulsar i facilitar l'adopció d'acords sobre matèries laborals específiques de la competència del Consell.
8.1 El Ple pot crear i dissoldre grups de treball temporals sobre matèries laborals específiques, per la qual cosa es requereix l'acord dels grups que integren el Ple en una votació a aquest efecte.
8.2 La composició màxima dels grups de treball serà de dotze membres.
8.3 En tot cas, els grups de treball tindran una durada temporal no superior a sis mesos, que es podrà prorrogar, si existeixen causes que ho justifiquen, seguint el procediment anterior.
8.4 L'acord de creació de cada grup de treball en determinarà la composició i funcionament concrets, sens perjudici de l'establert a l'article següent.
Normes comunes de funcionament de les comissions i els grups de treball
9.1 Les comissions previstes a l'article 7 i els grups de treball han d'ésser integrats pels membres del Consell en proporció a la composició del Ple i llur representativitat.
La seva composició ha de respectar la paritat entre dones i homes, de conformitat a l'article 4.3 d'aquest Decret.
9.2 L'Administració de la Generalitat, a excepció del que estableix l'article 7.3, i les organitzacions sindicals i empresarials, podran substituir a qualsevol dels seus membres perquè les representi a les comissions i als grups de treball, sempre que la designació recaigui en un altre membre del Consell i dintre de la seva pròpia organització.
9.3 La periodicitat de les sessions de cada comissió es determinarà pel Ple del Consell, en tot cas, aquesta periodicitat serà com a mínim trimestral.
9.4 La persona que ocupa la Presidència del Consell presidirà les sessions de les comissions i els grups de treball a què assisteixi.
La presidència de les sessions es podrà delegar en un membre en representació de l'Administració de la Generalitat, i la persona que ocupa la Secretaria General del Consell hi actuarà com a secretari o secretària estenent les actes de les sessions.
9.5 Per a la vàlida constitució de les comissions i els grups de treball serà necessària la presència, com a mínim, de dos terceres parts dels membres de la comissió o grup de treball, de la persona que presideixi la sessió i del secretari o secretària general del Consell.
9.6 A les comissions i els grups de treball poden assistir en qualitat d'expertes o assessores, persones que no siguin membres del Consell, prèvia comunicació al vicepresident o vicepresidenta del Consell.
9.7 Els acords de les comissions i els grups de treball requeriran el vot favorable de les dues terceres parts dels membres assistents.
La persona que presideixi la sessió de la comissió o del grup de treball dirimeix els empats, si es produeixen, per mitjà del vot de qualitat.
9.8 Quan de l'acord se'n derivin obligacions per l'Administració de la Generalitat, serà necessari per a la seva aprovació el vot favorable dels seus representants que hi assisteixin i el del vicepresident o vicepresidenta o de la persona en qui delegui.
La persona que presideixi les sessions de les comissions i grups de treball dirimirà els empats que es produeixin, per mitjà del vot de qualitat.
Participació en el Consell de les organitzacions sindicals que no en són membres
10.1 El Consell, a través de les comissions o grups de treball, en el supòsit que discuteixi qüestions que afectin sectors productius o laborals específics, acollirà les opinions de les persones representants de les organitzacions sindicals que no tenen representació al Consell però que, en l'àmbit de Catalunya, són representatives en aquell sector productiu o laboral específic perquè acrediten, com a mínim, el 10% de la representació unitària.
10.2 El Consell, previ acord del Ple, de les comissions o grups de treball o a petició dels interessats, informarà a les organitzacions sindicals anteriors que es tractarà un tema que afecta el sector productiu o laboral on tenen un mínim del 10% de la representació unitària, mitjançant un escrit del secretari o secretària general.
10.3 Aquestes organitzacions sindicals, si s'escau, sol·licitaran per escrit al secretari o secretària general el tràmit de consulta.
Aquest tràmit es podrà efectuar per escrit o mitjançant compareixença.
El secretari o secretària general adreçarà un escrit amb la resposta a la sol·licitud, amb una antelació suficient, a la persona representant de l'organització sindical de què es tracti, en el qual es traslladarà la decisió del ple o la comissió o grup de treball corresponent, degudament justificada, i la forma com s'ha de portar a terme, si s'escau, aquesta consulta.
La Presidència, la Vicepresidència i la Secretaria General
La Presidència i la Vicepresidència
11.1 El conseller o consellera competent en matèria laboral ocupa la Presidència del Consell i en presideix les sessions a què assisteix.
11.2 El conseller o consellera competent en matèria laboral ha de proposar al Govern un vicepresident o vicepresidenta perquè es faci càrrec de la direcció del Consell.
11.3 El vicepresident o la vicepresidenta del Consell té les funcions següents:
a) Representar legalment el Consell i exercir les accions que la normativa li atribueix.
b) Dirigir, promoure i coordinar l'actuació del Consell, i vetllar perquè se n'acompleixin les seves finalitats.
c) Presentar la proposta del pressupost anual necessari per al funcionament del Consell, perquè el Ple l'aprovi.
d) Presentar el pla de treball anual del Consell, perquè el Ple l'aprovi.
e) Presidir les sessions del Ple, de les comissions i dels grups de treball, moderar el desenvolupament dels debats i suspendre les sessions per causes justificades, en cas d'absència del president o la presidenta del Consell.
f) Fixar l'ordre del dia de les sessions del Consell, donar el vist-i-plau a les actes i autoritzar-les amb la seva signatura.
g) Adoptar les mesures necessàries per a l'aplicació dels acords aprovats pel Ple i per les comissions i pels grups de treball.
h) Sotmetre propostes a la consideració del Ple del Consell.
11.4 En cas d'absència del vicepresident o de la vicepresidenta del Consell, aquest ha de delegar les seves funcions a un dels membres del Consell representants de l'Administració de la Generalitat.
La delegació de la presidència del Ple requerirà en tot cas causa justificada.
12.1 La Secretaria General és l'òrgan responsable de la gestió del Consell i assumeix les funcions de secretaria.
12.2 El secretari o secretària general és nomenat i, si escau, separat del seu càrrec pel conseller o consellera competent en matèria laboral.
12.3 La durada del mandat del secretari o secretària general serà de quatre anys, sens perjudici de la seva renovació.
12.4 El secretari o secretària general del Consell té les funcions següents:
a) Exercir la direcció dels diversos òrgans del Consell, especialment de la Comissió de Convenis Col·lectius, i vetllar perquè actuïn d'acord amb els principis d'economia, celeritat i eficàcia.
b) Elaborar la proposta d'avantprojecte de pressupost anual necessari per al funcionament del Consell.
d) Convocar les sessions del Ple, de les comissions i dels grups de treball del Consell.
e) Preparar les convocatòries del Consell.
f) Donar suport a l'activitat de les comissions i als grups de treball del Consell, impulsar-la i garantir el funcionament coordinat d'aquests òrgans.
g) Assistir a les sessions del Ple i de les comissions i els grups de treball del Consell.
h) Estendre les actes de les sessions del Consell.
i) Rebre els actes de comunicació dels membres del Consell.
j) Custodiar la documentació del Consell.
k) Expedir certificats de les actes, dels acords, els dictàmens i altres documents confiats a la seva custòdia.
l) Totes les altres funcions que siguin inherents al seu càrrec i aquelles que li pugui delegar el vicepresident o vicepresidenta del Consell, previ acord del Ple.
13.1 Les comissions territorials del Consell de Relacions Laborals es creen per decret, i el mateix decret que les crea n'ha de determinar la composició, les funcions i el règim de funcionament.
13.2 El Ple, en una votació expressa realitzada a l'efecte i amb el suport de dues terceres parts dels membres del Consell, podrà acordar i sol·licitar al Govern la creació de les comissions territorials del Consell de Relacions Laborals, les quals han d'integrar les matèries pròpies de la competència del Consell, en cadascun dels serveis territorials del Departament competent en matèria laboral.
13.3 Les comissions territorials del Consell de Relacions Laborals de Catalunya han d'ésser integrades per membres d'organitzacions del territori, designats per les organitzacions més representatives del territori en proporció a llur representativitat, tenint en compte que s'ha de respectar la paritat entre homes i dones.
La Comissió de Convenis Col·lectius
La Comissió de Convenis Col·lectius, creada per la Llei 1/2007, del 5 de juny, és un òrgan especialitzat del Consell.
15.1 La Comissió de Convenis Col·lectius és integrada per un màxim de 12 membres en representació de l'Administració i de les organitzacions sindicals i empresarials que conformen el Consell, i en la mateixa proporció, d'acord amb llur representativitat.
15.2 Un dels membres en representació de l'Administració i un per cadascuna de les organitzacions sindicals i empresarials que constitueixen el Consell, haurà de ser designat, obligatòriament, d'entre els membres del Consell.
Els restants, fins al màxim total de 12, podran ser nomenats pel conseller o consellera competent en matèria laboral, a proposta del departament competent en matèria laboral i de les organitzacions sindicals i empresarials, respectant la mateixa proporció establerta en el Consell.
15.3 Les disposicions sobre suplències, durada en el mandat i cessament regulades a l'article 4 de la Llei 1/2007, de 5 de juny, del Consell de Relacions Laborals, s'apliquen igualment a les persones que integren la Comissió de Convenis Col·lectius que no són membres del Consell.
16.1 Corresponen a la Comissió de Convenis Col·lectius les funcions següents:
a) Fomentar la negociació col·lectiva entre els agents socials, en particular en aquells sectors on existeixin especials dificultats per a aquesta, i, especialment, impulsar la celebració d'acords interprofessionals sobre matèries concretes.
b) Actuar com a observatori del conjunt de la negociació col·lectiva catalana mitjançant un tractament tècnic i estadístic que permeti la seva explotació i anàlisi científica i l'obtenció d'un diagnòstic adequat de la realitat negocial a Catalunya.
En particular s'actuarà en els àmbits d'igualtat, immigració, seguretat i salut, contractació i qualsevol altre que es pugui acordar pel Ple.
c) Realitzar un seguiment de la negociació col·lectiva desenvolupada a Catalunya, tant des del punt de vista dels continguts negocials com de l'estructura negocial.
d) Estudiar el contingut dels convenis col·lectius i traslladar les conclusions i propostes de millora a les parts responsables de la negociació.
e) Assessorar, si s'escau, els diferents processos de negociació col·lectiva a Catalunya.
f) Fer propostes de millora del contingut dels convenis col·lectius per tal de fer-los més adients a les noves situacions i realitats del món del treball.
g) Formular i promoure propostes de bones pràctiques de negociació col·lectiva i promoure i difondre les bones pràctiques ja existents.
h) Realitzar estudis monogràfics sobre els diversos aspectes de la negociació col·lectiva a Catalunya.
i) Analitzar les realitats emergents i les novetats en l'àmbit de les relacions laborals.
j) Sol·licitar informe, quan s'escaigui, a determinats sectors en els quals es detectin deficiències a l'estructura per manca de representativitat, compareixença o d'altres.
k) Estudiar i formular propostes per a la racionalització de l'estructura de la negociació col·lectiva a Catalunya, i assessorar iniciatives concretes de racionalització a petició de part interessada.
l) Emetre l'informe previst a l'article 7 del Reial decret 718/2005, de 20 de juny, pel qual s'aprova el procediment d'extensió de convenis col·lectius.
m) Actuar com a òrgan dipositari dels pactes, acords i codis de conducta facilitats per les parts i, si s'escau, dels convenis col·lectius, un cop efectuat el control de legalitat per part de l'autoritat laboral.
n) Assessorar, prèvia petició, sobre el plantejament adequat de l'àmbit funcional dels convenis col·lectius que es pretenguin negociar, sobre la possibilitat d'adhesió a un conveni col·lectiu vigent, i sobre la interpretació d'un conveni col·lectiu vigent amb vista a determinar el seu àmbit funcional d'aplicació.
o) Qualsevol altra competència que li atorgui la legislació laboral vigent.
16.2 La Comissió elaborarà i mantindrà actualitzat un catàleg d'indicadors per a la determinació dels àmbits funcionals de la negociació col·lectiva.
16.3 L'informe previst a l'article 7 del Reial decret 718/2005, de 20 de juny, pel qual s'aprova el procediment d'extensió de convenis col·lectius, versarà sobre la concurrència de les circumstàncies establertes a l'article 92.2 del Text refós de la Llei de l'estatut dels treballadors, aprovat pel Reial decret legislatiu 1/1995, de 24 de març, per a l'extensió de convenis col·lectius, i a l'article 1.2 del Reial decret 718/2005, de 20 de juny.
16.4 Les organitzacions més representatives empresarials i sindicals de Catalunya, i les organitzacions representatives sectorials empresarials i les federacions sindicals de Catalunya podran presentar davant la comissió de convenis col·lectius de Catalunya informes de situació de l'estructura de la negociació col·lectiva en els seus àmbits i projectes de racionalització i modernització, inclòs el diagnòstic dels buits de cobertura.
La Comissió analitzarà els diferents informes sectorials i assessorarà les parts en la solució de possibles divergències en les propostes de racionalització.
En el cas de persistir les divergències, la Comissió podrà realitzar propostes per determinar l'estructura de la negociació col·lectiva en un determinat sector.
16.5 Tenen legitimació per sol·licitar l'actuació de la Comissió:
a) Les organitzacions sindicals i associacions empresarials més representatives.
b) Qualsevol òrgan o entitat sindical o empresarial que, en virtut de la seva representativitat, acrediti un interès legítim en la consulta que formuli.
c) Qualsevulla autoritat laboral o jurisdiccional que tingui competència en assumptes relacionats, directament o indirectament, amb l'aplicació o interpretació d'un conveni col·lectiu.
d) Qualsevol treballador o treballadora, o empresa, mitjançant les organitzacions, òrgans i entitats de les lletres a i b.
17.1 Les sessions de la Comissió de convenis col·lectius seran presidides pel vicepresident o vicepresidenta del Consell i la persona que ocupa la Secretaria General del Consell hi actuarà com a secretari o secretària estenent les actes de les sessions.
17.2 Per a la vàlida constitució de la Comissió serà necessària la presència, com a mínim, de la majoria de cadascun dels tres grups, organitzacions presents al Consell i Administració de la Generalitat, del vicepresident o vicepresidenta del Consell i del secretari o secretària general del Consell.
17.3 La periodicitat de les sessions i les normes de funcionament de la Comissió respecte de cadascuna de les seves competències o funcions es determinarà pel Ple del Consell.
17.4 El funcionament i les decisions de la Comissió s'entendran sempre sens perjudici de les atribucions que corresponguin a la jurisdicció i a l'autoritat laboral en els termes establerts per les lleis.
Canvis en la representativitat de les organitzacions representades al Consell
Si alguna de les organitzacions representatives en el Consell de Relacions laborals té, segons la normativa d'aplicació, alteració quant a la seva representativitat, el Consell ha d'adaptar la configuració de cadascun dels grups a la nova circumstància en un termini de dos mesos de l'acreditació de la dita circumstància.